Rü jexguma jema togü ga norü ngúexü̃gütanüwa nangugügu,
rü jéma nüxü̃ nadaugü ga muxü̃ma ga duü̃xü̃gü ga jema ngúexü̃güxü̃ íchomaẽguãchixü̃.
Rü nhuxre ga ngúexẽẽruü̃gü ga Muĩséarü mugüwa ngu̱xẽẽtaegüxü̃,
rü jéma niporagatanücüü namaã ga jema ngúexü̃gü.
Rü jexguma Ngechuchuxü̃ nadaugügu ga jema muxü̃ma ga duü̃xü̃gü,
rü poraãcü naḇaixãchiãẽgü.
Rü guxü̃ma naxca̱x nibuxmü na nüxü̃ janamoxẽgüxü̃ca̱x.
Rü nüma ga Ngechuchu rü nüxna naca,
rü nhanagürü nüxü̃:
—¿Ṯacü nixĩ i pema namaã naxca̱x ípeiporagatanücüüxü̃?
—nhanagürü.
Rü wüxi ga jema duü̃xü̃gü ga jéma jexmagüxü̃ rü nanangãxü̃,
rü nhanagürü:
—Pa Ngúexẽẽruü̃x,
nuã cuxca̱x tüxü̃ chaga ja chaune,
erü tümawa nangẽxma i wüxi i ṉg̱oxo i tüxü̃ ngegaxẽẽxü̃.
—Rü ngextá ítangẽxmaxü̃wa rü ngẽxma tüxü̃ jaxüxgu rü waixü̃müãnegu tüxü̃ nanha.
Rü tarüchia̱x,
rü tixü̃́xchapüta,
rü ngẽxma tijuãchi.
Rü marü nüxü̃ chaca̱a̱xü̃ i curü ngúexü̃gü na tümawa ínata̱xüchiãxü̃ca̱x i ngẽma ṉg̱oxo,
notürü tama nüxü̃́ inaxĩnü —nhanagürü.
Rü Ngechuchu nanangãxü̃,
rü nhanagürü:
—Pa Duü̃xü̃gü i Tama Jaxõgüxü̃,
¿nhuxguratáta i pemaã chanuxmaxü̃ rü jaxna pemaã chaxĩnüxü̃?
¡Nuã penaga ja jima bucü!
—nhanagürü.
Rü Ngechuchuxü̃tawa nanagagü ga guma bucü.
Notürü jexguma Ngechuchuxü̃ nada̱xgu ga jema ṉg̱oxo,
rü guma bucüxü̃ naxü ga na jajuãchixẽẽãxü̃.
Rü jexma nhaxtüanegu najangu.
Rü jexma nidixegugü,
rü narüchia̱x.
Rü Ngechuchu rü guma bucünatüna naca,
rü nhanagürü:
—¿Rü nhuxgumama nixĩ ga naxca̱x inaxügüxü̃ ga jema?
—nhanagürü.
Rü guma bucünatü nanangãxü̃ rü nhanagürü:
—Nabuxgumamatama.
Rü muẽ̱xpü̱xcüna i ngẽma ṉg̱oxo rü üxüxetügu rü dexágu nananhaü̃xü̃ na ngẽmaãcü jamáãxü̃ca̱x.
Rü ngẽmaca̱x ega cumaã nanguxü̃gu na ṯacü toxca̱x cuxüxü̃,
¡rü cuxü̃́ tangechaü̃tümüü̃gü,
rü toxü̃ rüngü̃xẽẽ!
—nhanagürü.
Rü jexguma ga Ngechuchu rü nhanagürü nüxü̃:
—¿Rü tü̱xcüü̃ “ega chamaã nanguxü̃gu”,
nhacurügü?
Erü guxü̃ma natauxcha tümaca̱x ja jíxema jaxṍxẽ —nhanagürü.
Rü jexguma ga guma bucünatü rü tagaãcü nhatarügü:
—Chajaxõ.
¡Choxü̃ rüngü̃xẽẽ na jexeraãcü chajaxõxü̃ca̱x!
—nhatarügü.
Rü jexguma Ngechuchu nüxü̃ da̱xgu na muxü̃ma ga duü̃xü̃gü marü jexma ngutaque̱xexü̃,
rü nananga ga jema ṉg̱oxo.
Rü nhanagürü nüxü̃:
—Pa Ṉg̱oxo i Ngegaxẽẽruü̃ rü Ngauchi̱xẽxẽẽruü̃x,
¡chama cuxü̃ chamu na nawa ícuxũxũxü̃ ja daa bucü,
rü tagutáma wena nagu cujaxücuxü̃!
—nhanagürü.
Rü jexguma ga jema ṉg̱oxo rü aita naxü,
rü wenaxãrü guma bucüxü̃ nijuãchixẽẽ.
Rü nhu̱xmachi nawa ínaxũxũ,
rü nhama najuxuchixü̃rüü̃ jéma nanata̱x.
Rü jemaca̱x ga muxü̃ma ga duü̃xü̃gü rü nhanagürügü:
—Marü najuxuchi nixĩ —nhanagürügü.
Notürü ga Ngechuchu rü naxme̱xgu najajauxãchi,
rü ínanadaxẽẽ.
Rü nüma ga guma bucü rü inachi.
Rü jemawena ga Ngechuchu rü wüxi ga ĩpatagu najaxücu namaã ga norü ngúexü̃gü.
Rü jéma nüxĩca nüxna nacagü,
rü nhanagürügü nüxü̃:
—Pa Corix,
¿tü̱xcüü̃ i toma rü taxuacüma ítanata̱xüchi i ngẽma ṉg̱oxo?
—nhanagürügü.
Rü Ngechuchu nanangãxü̃ rü nhanagürü:
—Tama ngẽmaãcümare ítanata̱xüchi i ngẽmarüü̃ ixĩxü̃ i ṉg̱oxo.
Notürü tanaxwa̱xe i Tupanana tanaxuaxü̃ na nüma ínata̱xüchiãxü̃ca̱x.
Rü ngẽmaãcüxicatama nixĩ i ínaxũxũxü̃ —nhanagürü.